钦定古今图书集成/理学汇编/文学典/第035卷 > 孔休源
## 钦定古今图书集成/理学汇编/文学典/第035卷 > 孔休源

按《梁书》本传：“休源，字庆绪，会稽山阴人也。晋丹阳太
守冲之八世孙。曾祖遥之，宋尚书水部郎。父珮，齐庐
陵王记室参军，早卒。休源年十一而孤，居丧尽礼。每
见父手所写书，必哀恸流涕，不能自胜，见者莫不为
之垂泣。后就吴兴沈𬴊士受经，略通大义。建武四年，
州举秀才，太尉徐孝嗣省其策，深善之，谓同坐曰：‘董
仲舒、华令思何以尚此？可谓后生之准也。观其此对，
足称王佐之才’。”琅邪王融雅相友善，乃荐之于司徒
竟陵王，为西邸学士。梁台建，与南阳刘之遴同为太
学博士，当时以为美选。休源初到京，寓于宗人少府
卿孔登宅，曾以祠事入庙，侍中范云一与相遇，深加
褒赏，曰：“不期忽觏清颜，顿祛鄙吝。观天披雾，验之今
日。”后云：命驾到少府门，登便拂筵整带，谓当诣己。既
而独造休源，高谈尽日，同载还家，登深以为愧。尚书
令沈约，当朝贵显，轩盖盈门，休源或时后来，必虚襟
引接，处之坐右，商略文义。其为通人所推如此。俄除
临川王府行参军。高祖尝问吏部尚书徐勉曰：“今帝
业初基，须一人有学艺解朝仪者，为尚书仪曹郎。为
朕思之，谁堪其选？”勉对曰：“孔休源识具清通，谙练故
实，自晋、宋《起居注》诵略上口。”高祖亦素闻之，即日除
兼尚书仪曹郎中。是时多所改作，每逮访前事，休源
即以所诵记随机断决，曾无疑滞。吏部郎任昉常谓
之为“孔独诵。”迁建康狱正及辨讼折狱，时罕冤人。后
有选人为狱司者，高祖尚引休源以励之。除中书舍
人、司徒临川王府记室参军，迁尚书左丞。弹肃礼闱，
雅允朝望。时太子詹事周舍撰《礼疑义》，自汉、魏至于
齐、梁，并皆搜采，休源所有奏议，咸预编录。除给事黄
门侍郎，迁长兼御史中丞，正色直绳，无所回避，百寮
莫不惮之。除少府卿，又兼行丹阳尹事。出为宣惠晋
安王府长史、南郡太守，行荆州府州事。高祖谓之曰：
“荆州总上流冲要，义高分陕，今以十岁儿委卿，善匡
翼之，勿惮周昌之举也。”对曰：“臣以庸鄙，曲荷恩遇，方
揣丹诚，效其一割。”上善其对。乃敕晋安王曰：“孔休源
人伦仪表，汝年尚幼，当每事师之。”寻而始兴王憺代
镇荆州，复为憺府长史、南郡太守，行府州事如故。在
州累政，甚有治绩，平心决断，请托不行。高祖深嘉之，
除通直散骑常侍，领羽林监，转秘书监，迁明威将军。
复为晋安王府长史、南兰陵太守，别敕专行南徐州
事。休源累佐名藩，甚得名誉，王深相倚仗，军民机务，
动止询谋。常于中斋别施一榻，云“此是孔长史。”坐人
莫得预焉。其见敬如此。征为太府卿，俄授都官尚书。
顷之，领太子中庶子。普通七年，扬州刺史临川王宏
薨，高祖与群臣议，王代居州任者久之。于时贵戚王
公，咸望迁授。高祖曰：“朕已得人，孔休源才识通敏，实
应此选。”乃授宣惠将军，监扬州。休源初为临川王行
佐，及王薨而管州任，时论荣之。而神州都会，簿领殷
繁。休源割断如流，傍无私谒。中大通二年，加授金紫
光禄大夫，监扬州如故。累表陈让，优诏不许。在州昼
决辞讼，夜览坟籍。每车驾巡幸，常以军国事委之。昭明太子薨，有敕夜召休源入宴居殿，与群公参定谋
议，立晋安王纲为皇太子。四年，遘疾，高祖遣中使候
问，并给医药，日有十数。其年五月卒，时年六十四。遗
令薄葬，节朔荐蔬菲而已。高祖为之流涕，顾谓谢举
曰：“孔休源奉职清忠，当官正直，方欲共康治道，以隆
王化，奄至殒没，朕甚痛之。”举曰：“此人清介彊直，当今
罕有，微臣窃为陛下惜之。”诏曰：“慎终追远，历代通规；
褒德畴庸，先王令典。宣惠将军、金紫光禄大夫、监扬
州孔休源，风业贞正，雅量冲邈，升荣建礼，誉重搢绅。
理务神州，化覃歌咏。方兴仁寿，穆是彝伦，奄然永逝，
倍用悲恻。可赠散骑常侍、金紫光禄大夫，赙第一材
一具，布五十匹，钱五万，蜡二百斤，克日举哀，丧事所
须，随便资给。谥曰贞子。”皇太子手《令》曰：“金紫光禄大
夫孔休源，立身中正，行己清恪。昔岁西浮渚宫，东泊
枌壤，毗佐藩政，实尽厥诚。安国之详审，公仪之廉白，
无以过之，奄至殒丧，情用恻怛，今须举哀，外可备礼。”
休源少孤，立志操，风范彊正，明练治体，持身俭约，学
穷文艺，当官理务，不惮彊御，常以天下为己任。高祖
深委仗之，累，居显职，纤毫无犯。性慎密，寡嗜好，出入
帷幄，未尝言禁中事，世以此重之。聚书盈七千卷，手
自校治，凡奏议弹文，勒成十五卷。长子云章，颇有父
风，而笃信佛理，遍持经戒，官至岳阳王府谘议，东扬
州别驾。少子宗轨，聪敏有识度，历尚书都官郎，司徒
左西掾，中书郎。